als_Latn dik_Latn sag_Latn
Asport – Mbijeton Arsenali, Higuain shpëton Napolin, Bayer Leverkuseni përmbys Copenhagenin ndërsa Salzburg dhe Steaua e Bukureshtit sigurojnë nga një fitore minimale. Ishin këto ndeshjet e para të kualifikueseve për në Ligën e Kampionëve.
Arsenal barazon pa gola Besiktasin.
Në Stamboll “Topçinjtë e Londrës” gjejnë ferrin, por në fund edhe pse me 10 lojtarë (Ramsey doli me karton të kuq, dy të verdhë) arrijnë të mbijetojnë duke marrë një barazim pa gola. Skuadra e Slaven Bilic rrezikoi disa herë portën e Arsenalit, ku më këmbëngulësi ishte Demba Ba, por në fund i shpëtuan humbjes kur Alex Oxlade-Chamberlain goditi shtyllën. Ndeshja e kthimit zhvillohet më 27 gusht në Emirates, ndërkohë Arsene Wenger do ta ketë të vështirë pasi do ta luajë ndeshjen e kthimit pa mesfushorët Ramsey (i pezulluar) dhe Arteta (i dëmtuar).
Higuain shpëton Napolin.
Në San Paolo është Athletic Bilbao që shënon e para me anë të Iker Munian (min 41’). Ndeshja ishte ashtu sikurse dhe e kishte deklaruar tekniku i Napolit Rafa Benitez: spanjollët që luajnë fort, vendosen mirë në fushë dhe nuk lejojnë shumë hapësira duke qenë të ashpër në çdo ndërhyrje. Përballë kësaj loje Benitez ndryshon mënyrën e lojës duke hedhur në fushë belgun Mertens në vend të Lorenzo Insignes dhe 8 minuta më pas zëvendësimi shpërblehet, vjen goli. Argjentinasi Gonzalo Higuain vulos barazimin. Ndeshja e kthimit do të zhvillohet më 27 gusht, por do të jetë krejt tjetër sfidë pasi fortesa San Mames është e njohur për kurajon që u jep lojtarëve të Athleticos.
Bayer Leverkusen përmbys Copenhagenin.
Në fakt ka ndodhur një përmbysje pas përmbysjes dhe e gjitha brenda pjesës së parë. Gjermanët e nisën mjaftë vrullshëm duke shënuar brenda pesë minutave të para me anë të Kiessling. Por danezët gjejnë barazimin brenda 4 minutave e më pas avantazhin pas 4 minutash të tjera. Jorgensen e më pas Amartey shënuan duke çuar në epërsi vendasit për rezultatin 2-1. Ky rezultat rikujtoi atë Copenhagen që i mori një barazim 1-1 Juventusit, barazim që në fund do të përkthehej në skualifikim për italianët. Por Leverkuseni i bën mirë llogarit duke gjetur rrjetën një herë me anë të Karim Bellarbit (min 31’) e më pas me anë të koreano-jugorit Son Heung-Min (min 43’). Rezultati 2-3 nuk ndryshon deri në fund të takimit, ndërsa loja bëhet tejet e ashpër (totali 26 faulla, 6 kartona të verdhë). Skuadra e Roger Schmidt zhvillon kështu ndeshjen e kthimit më 27 gusht, disi më e qetë me një fitore me gola “në xhep.”
Fitojnë Steaua dhe Salsburg.
Rumunët e Steauas mundën minimalisht 1-0 bullgarët e Ludogoretsit. Fitorja erdhi në minutën e 88’ me anë të Chipciusë. Ndërsa austriakët e Salsburgut mundën 2-1 suedezët e Malmos. Schiemer (min 16’) në pjesën e parë dhe Soriano (min 54’) në të dytën siguruan fitoren për vendasit, ndërsa goli i minutave të fundit i Forsbergut u ka dhënë shpresa suedezëve për një përmbysje në ndeshjen e kthimit.
Ndërkohë kujtojmë se të mërkurën luhen ndeshjet e tjera: Aalborg-APOEL; Lille-Porto; Maribor-Celtic; Slovan Bratislava-BATE Borisov; Standart Liege-Zenit Petersburg.
You must be logged in to post a comment Login
als_Latn swh_Latn als_Latn swh_Latn als_Latn swh_Latn als_Latn gla_Latn als_Latn als_Latn eng_Latn